Il-pressjoni fuq il-pajjiżi dovuta għall-Omicron – il-varjant ġdid tal-Covid-19 – qed tinħass dejjem aktar fis-setturi kruċjali għal-livell tal-għajxien tagħna; bl-awtoritajiet f'diversi pajjiżi qed joħorġu direttivi ta' sigurtà ġodda fuq il-postijiet tax-xoghol. Sadanittant, l-impatt tal-Omicron qed jinħass b'mod partikulari fl-industrija tal-avvjazzjoni meta, kull siegħa, qed jitħassru għexieren ta' titjiriet madwar id-dinja. Fil-fatt, dejjem aktar membri tal-ekwipaġġi tal-ajruplani qegħdin jispiċċaw taħt kwarantina wara li ġew f'kuntatt mal-virus. Dan ukoll meta fl-Ewropa u 'il hinn minnha qed ikomplu r-restrizzjonjiet ġodda għall-movimenti tan-nies, waqt li qed jiżdiedu sew il-kjuwijiet twal ghall-iswab tests. L-aħħar rapporti qalu li – b'kaġun tal-pandemija – tħassru 'il fuq minn 1,500 titjira madwar id-dinja matul il-jum tal-Ħadd — b'madwar 6,000 titjira jispiċċaw ikkanċellati fi tmiem il-ġimgħa. Dan hekk kif diversi linji tal-ajru saħqu li spiċċaw mingħajr membri tal-ekwipaġġ minħabba l-effetti tal-varjant – bil-maġġoranza jittestjaw pożittiv jew f'sitwazzjoni ta' kwarantina. L-aktar linji tal-ajru li ntlaqtu ħażin kienu taċ-Ċina u tal-Istati Uniti – bil-linja Amerikana Delta United Airlines iġġarrab l-akbar impatt, fejn, kumplessivament, kellhom jitħassru mat-800 titjira (ta' din il-linja) f'jum wieħed biss. Għalkemm l-esperti fis-settur tas-saħħa qed jaqblu li l-varjant Omicron mhux daqstant b'saħħtu – kuntrarju għall-varjanti preċedenti – huma jinsabu inkwetati xorta għall-fatt li l-varjant ġdid li ħareġ mill-Afrika t'Isfel qed jittieħed ferm aktar malajr. Dan bil-konsegwenza li numru kbir ta' postijiet tax-xogħol spiċċaw ipparalizzati minħabba l-assenzi tal-ħaddiema infurzati bl-inċidenzi ta' mard u l-ħteġiet ta' kwarantina. Fir-Renju Unit, daħlu fis-seħħ ir-restrizzjonijiet ġodda fl-Iskożja, Wales u fl-Irlanda ta' Fuq – madankollu, l-awtoritajiet fl-Ingilterra ma introduċewx il-miżuri ġodda ta' mitigazzjon, bis-sitwazzjoni, hemmhekk, qed tkun imfissra bħala 'fluwida'. Fost ir-restrizzjonijiet introdotti għall-Iskożja, Wales u l-Irlanda ta' Fuq hemm kriterji għad-distanza soċjali obbligatorja u direttiva speċifika biex il-gruppi li jiltaqgħu fid-djar ikunu limitati biss għal tliet familji. Sadanittant, l-awtoritajiet f'Wales qed jistudjaw strateġiji ġodda li jilqgħu għall-virus, bid-diskoteki u n-night-clubs fil-pajjiż jingħaqlu mill-ġdid. Fi żviluppi oħra, l-Awstralja qed tħejji għall-'agħar tal-mewġa tal-virus' meta kjuwijiet kbar ta' nies qed imorru għal swab fid-diversi bnadi tal-Istat ta' New South Wales. Dan waqt li f'perjodu ta' 24 siegħa twettqu mat-300,000 swab u meta ż-żieda ta' każi tal-virus f'New South Wales qed titqies bħala waħda drastika meta paragunata mal-Istati Awstraljani l-oħrajn.